KOMISIJOS REGLAMENTAS (EB) Nr. 1423/2007
2007 m. gruodžio 4 d.
iš dalies keičiantis Reglamentą (EB) Nr. 1291/2000, nustatantį bendrąsias išsamias taisykles dėl importo ir eksporto licencijų bei išankstinio nustatymo sertifikatų sistemos taikymo žemės ūkio produktams
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 29 d. Tarybos reglamentą (EB) Nr. 1784/2003 dėl bendro grūdų rinkos organizavimo (1), ypač į jo 9 straipsnio 2 dalį, ir kitų reglamentų dėl bendro žemės ūkio produktų rinkų organizavimo atitinkamus straipsnius,
kadangi:
(1)
Komisijos reglamento (EB) Nr. 1291/2000 (2) 19 straipsnyje numatyta galimybė išduoti elektronines importo ir eksporto licencijas bei sertifikatus.
(2)
Patirtis parodė, kad, siekiant padidinti importo ir eksporto operacijų efektyvumą, galima pakeisti 25 straipsnio nuostatas, kad būtų aišku, jog kompetentinga valstybės narės institucija gali saugoti ir tvarkyti licencijas ir sertifikatus elektronine forma, užuot išdavusi juos importuotojams ar eksportuotojams, ir jog su eksportu susijusius duomenis įvedus ir perdavus elektronine forma licenciją ar sertifikatą išdavusiai institucijai taip pat galima elektronine forma daryti įrašus elektroninėje eksporto licencijoje ar sertifikate ir ją (jį) patvirtinti.
(3)
Todėl Reglamentas (EB) Nr. 1291/2000 turėtų būti atitinkamai iš dalies pakeistas.
(4)
Šiame reglamente numatytos priemonės atitinka visų susijusių vadybos komitetų nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1291/2000 25 straipsnis iš dalies keičiamas taip:
a)
1 dalis pakeičiama taip:
„1. Nepaisant 24 straipsnio nuostatų, valstybė narė gali leisti, kad licencija arba sertifikatas būtų:
a)
pateikta (-as) ją (jį) išdavusiai institucijai arba už grąžinamosios išmokos sumokėjimą atsakingai institucijai;
b)
saugoma (-as) ją (jį) išdavusios institucijos arba už grąžinamosios išmokos sumokėjimą atsakingos institucijos duomenų bazėje tais atvejais, kai taikomas 19 straipsnis.“
b)
3 dalis pakeičiama taip:
„3. Valstybė narė nusprendžia, kuri institucija daro įrašus licencijose ir sertifikatuose ir jas (juos) patvirtina.
Tačiau taip pat laikoma, kad licencijoje ar sertifikate įrašas padarytas ir patvirtintas ir kad licencija ar sertifikatas patvirtinta (-as), jeigu:
a)
dokumentas, kuriame nurodytas eksportuotas kiekis, suformuojamas kompiuteriu; šis dokumentas turi būti pridėtas prie licencijos ar sertifikato ir susegtas su ja (juo);
b)
eksportuotas kiekis įvestas į atitinkamos valstybės narės oficialią elektroninę duomenų bazę, ir yra ryšys tarp šios informacijos ir elektroninio sertifikato. Valstybės narės gali nuspręsti archyvuoti šią informaciją - išsaugoti popieriuje atspausdintus elektroninius dokumentus.
Įrašo data laikoma deklaracijos priėmimo data, kaip nurodyta 24 straipsnio 1 dalyje.“
2 straipsnis
Šis reglamentas įsigalioja septintą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. gruodžio 4 d.